**ELŐTERJESZTÉS**

**Szombathely Megyei Jogú Város Pénzügyi, Gazdasági és Jogi Bizottságának 2013. június 18-i ülésére**

**Javaslat a Megyei Művelődési és Ifjúsági Központ jövőbeni működtetésével kapcsolatos döntések meghozatalára**

Az Emberi Erőforrások Minisztériuma Közművelődési Főosztálya 2013. január 24. napján kelt levelében megkereste Szombathely Megyei Jogú Város Önkormányzatát a Megyei Művelődési és Ifjúsági Központ jövőbeni működtetése kapcsán. A megyei múzeumok, könyvtárak és közművelődési intézmények fenntartásáról szóló 1311/2012. (VII. 23.) Korm. határozat szerint ugyanis a 2012. január 1-jén állami tulajdonba került, szakmai tanácsadást, szolgáltatást ellátó közművelődési intézmények fenntartását 2013. január 1. napjától az emberi erőforrások minisztere látja el. A Megyei Intézményfenntartó Központokról, valamint a megyei önkormányzatok konszolidációjával, a megyei önkormányzati intézmények és a Fővárosi Önkormányzat egészségügyi intézményeinek átvételével összefüggő egyes kormányrendeletek módosításáról szóló 258/2011. (XII.7.) Korm. rendelet alapján e közművelődési intézmények fenntartását a Megyei Intézményfenntartó Központok látják el. A Megyei Intézményfenntartó Központok 2013. március 31. napján a Szociális és Gyermekvédelmi Főigazgatóságba történő beolvadással megszűntek. A Szociális és Gyermekvédelmi Főigazgatóságnak nincs közművelődéssel kapcsolatos feladata, a területi közművelődési szakmai szolgáltatást a jövőben a Nemzeti Közművelődési és Közgyűjteményi Intézet (továbbiakban: NKKI) látja el. Előzőek miatt a helyi közművelődési funkciót ellátó Megyei Művelődési és Ifjúsági Központot az emberi erőforrások minisztere át kívánja adni Szombathely Megyei Jogú Város fenntartásába. Szombathely Megyei Jogú Város Közgyűlése a 74/2013. (II. 28.) Kgy. számú határozattal döntött arról, hogy a Megyei Művelődési és Ifjúsági Központot nem kívánja működtetni. A döntésről az Emberi Erőforrások Minisztériuma is tájékoztatást kapott.

A Megyei Intézményfenntaró Központ megszűnésével az ingatlan üzemeltetésével kapcsolatban az alábbi tájékoztatást szükséges adni. 2013. április 1-től a közművelődési szakmai tanácsadó és szolgáltató feladatokat az MMIK jogutódjaként a Nemzeti Művelődési Intézet látja el. A feladatellátáshoz szükséges létszám és ingó vagyon a Nemzeti Művelődési Intézet számára került átadásra. Az átadás során nem keletkezett olyan dokumentum, amelyben nevesítésre került volna az ingatlan vagyonkezelője. Tekintettel arra, hogy az ingatlan a Magyar Állam tulajdona, a vagyonkezelés kérdésében a Magyar Nemzeti Vagyonkezelő Zrt. illetékes.

Önkormányzatunk azzal a javaslattal kereste meg az Emberi Erőforrások Minisztériumát 2013. május hónapban,hogy az AGORA Szombathelyi Kulturális Központ 2014. december 31. napjáig üzemeltesse az ingatlant, úgy hogy önkormányzatunk az üzemeltetési költségekhez 20 millió Ft-ot biztosítana a Közgyűlés támogatása esetén. Az Emberi Erőforrások Minisztériuma a megkeresésre azzal a javaslattal fordult önkormányzatunkhoz, hogy az MMIK-t a Nyugat Pannon Nonprofit Kft. üzemeltesse tovább. Önkormányzatunk 20 millió Ft mértékű támogatását az Emberi Erőforrások Minisztériuma szükség esetén, az épület üzemeltetésével összefüggő dologi kiadások fedezése érdekében legfeljebb 20 millió Ft erejéig kiegészítené, amennyiben az üzemeltetés során keletkező bevételek nem fedezik a dologi kiadásokat.

A Megyei Művelődési és Ifjúsági Központ jelenlegi helyzete a Vas Megyei Kormányhivatal tájékoztatása alapján az alábbiak szerint foglalható össze.

Az ingatlan jelenleg állami tulajdonban, az NKI vagyonkezelésében áll, üzemeltetését az NKI nem kívánja felvállalni. A háromszintes épület 6430 m2 területű, melynek alagsorában raktárak, tárolók, bérbe adott helyiségek találhatók. A földszinten a színházterem (492 m2-en) és annak kiszolgáló egységei találhatóak, míg az I. emeleten a legjelentősebb bérlő, a Mesebolt Bábszínház 211 m2 területet foglal el. Fenti két terület nélkül az épület 5757 m2 ingatlanrészből áll. Az épületben bérleti szerződéssel több civil szervezet tartózkodik. Az ingatlan legsürgetőbb állagmegőrzési feladata az épület tetőfelújítása, amelynek kivitelezésének becsült költsége 20-25 millió Ft.

Az ingatlan 2012 évi fenntartási és üzemeltetési költsége 41,7 millió Ft volt. A jelenleg érvényes bérleti szerződések alapján a legjelentősebb bevételi forrás a Mesebolt Bábszínház éves bérleti díjából (9,9 millió Ft) és a Bábtáncoltató Nonprofit Kft-től (2,5 millió Ft) származik. Egyéb bevételként 10 millió Ft körüli értéket lehet tervezni.

Az MMIK ingatlanával, vagyonkezelésével, működtetésével kapcsolatban 2014. évben megnyugtató döntést kell hozni, mivel önkormányzatunk fenntartásában álló Mesebolt Bábszínház székhelye is az ingatlanban található.

Az előterjesztést a Kulturális és Sport Bizottság megtárgyalta és a 154/2013. (VI. 17.) Kult. és Sport Biz. számú határozatával az „A” határozati javaslatot ajánlotta a Közgyűlésnek elfogadásra.

Kérem a Tisztelt Közgyűlést, hogy az előterjesztést megtárgyalni, és az abban foglaltak alapján a Megyei Művelődési és Ifjúsági Központ jövőbeni működtetésével kapcsolatos álláspontját kialakítani szíveskedjék.

**Szombathely, 2013. június„ ”**

**/: Dr. Károlyi Ákos :/**

**„A”**

**HATÁROZATI JAVASLAT**

**…./2013. (VI. 19.) Kgy. számú határozat**

1. Szombathely Megyei Jogú Város Közgyűlése a „Javaslat a Megyei Művelődési és Ifjúsági Központ jövőbeni működtetésével kapcsolatos döntések meghozatalára”című előterjesztést megtárgyalta, és egyetért azzal, hogy a Megyei Művelődési és Ifjúsági Központ üzemeltetésével az AGORA Szombathelyi Kulturális Központ legyen megbízva 2014. december 31. napjáig.

2. A Közgyűlés felkéri a Polgármestert, hogy a Közgyűlés döntéséről az Emberi Erőforrások Minisztériumát írásban tájékoztassa, a további tárgyalásokat folytassa le, és az MMIK jövőbeni működtetésére vonatkozó részletes előterjesztést terjessze a Közgyűlés elé.

**Felelős:** Dr. Puskás Tivadar polgármester

Lazáry Viktor alpolgármester

(A végrehajtás előkészítéséért:

Dr. Károlyi Ákos, az Egészségügyi és Közszolgálati Osztály vezetője)

**Határidő:** azonnal

**„B”**

**HATÁROZATI JAVASLAT**

**…./2013. (VI. 19.) Kgy. számú határozat**

1. Szombathely Megyei Jogú Város Közgyűlése a „Javaslat a Megyei Művelődési és Ifjúsági Központ jövőbeni működtetésével kapcsolatos döntések meghozatalára”című előterjesztést megtárgyalta, és tudomásul veszi, hogy az Emberi Erőforrások Minisztériuma a Megyei Művelődési és Ifjúsági Központ üzemeltetésével a Nyugat Pannon Nonprofit Kft-t bízza meg.

2. A Közgyűlés felkéri a Polgármestert, hogy a Közgyűlés döntéséről az Emberi Erőforrások Minisztériumát írásban tájékoztassa, a további tárgyalásokat folytassa le, és az MMIK jövőbeni működtetésére vonatkozó részletes előterjesztést terjessze a Közgyűlés elé.

**Felelős:** Dr. Puskás Tivadar polgármester

Lazáry Viktor alpolgármester

(A végrehajtás előkészítéséért:

Dr. Károlyi Ákos, az Egészségügyi és Közszolgálati Osztály vezetője)

**Határidő:** azonnal